### Beslutningstema

Det skal i denne sag besluttes om Kommuneplantillæg nr. 147-350, Lokalplan nr. 181-350, Miljøgodkendelsen, §25 tilladelsen for biogasanlæg ved [adresse], samt den fælles miljøvurderingsrapport skal endeligt vedtages.

For Teknik- og Miljøudvalget omfatter det lokalplanen, udbygningsaftalen, miljøvurderingsrapporten og miljøgodkendelsen. For Klima-, Vækst- og Udviklingsudvalget omfatter det kommuneplantillægget.

### Historik

Nature Energy Løgumkloster fremsendte ansøgning om Miljøvurdering og lokalplan til Tønder Kommune den 28- februar 2023.

Tønder Kommune modtog den 12. juni 2023 myndighedskompetencen for tilhørende gasdistributionsledning fra Miljøstyrelsen.

Klima-, Vækst-, og Udviklingsudvalget igangsatte idéhøring of planlægning den 12. juni 2023

Klima-, Vækst-, og Udviklingsudvalget godkendte på baggrund af høringssvar at planlægningen kunne fortsætte den 4. december 2023

Kommunalbestyrelsen igangsatte den offentlige høring af plandokumenterne, miljøvurderingsrapporten, miljøgodkendelsen og §25 godkendelsen den 27. marts 2025. Høringen har efterfølgende fundet sted fra den 1. april til den 27. maj 2025 med borgermøde den 19. maj 2025.

### Sagsfremstilling

Nature Energy Løgumkloster A/S ønsker at opføre et biogasanlæg til behandling af organiske biomasser. Anlægget ønskes placeret på matr. nr. 167 V. Terp, Nr. Løgum, som er placeret mellem [adresse] og Vester Terp, nordvest for Løgumkloster. Det samlede projektareal udgør ca. 30 ha.

Tilladelsen vil give mulighed for opførelse af et biogasanlæg, der kan behandle op til 850.000 tons biomasse pr. år, hvoraf hovedparten er husdyrgødning i fast og flydende form, afgrøder fra jordbrug og en mindre andel industriprodukter. Bygherre forventer en årlig produktion på 30 millioner Nm3 bionaturgas, svarende til ca. 21.000 husstandes opvarmningsbehov.

Realiseringen af projektet bidrager til at opfylde målene i "Vores Klimahandleplan", hvor der at fastsat mål om at behandle 90% af husdyrgødningen i biogasanlæg og udfase en del af den fossile energi fra gasnettet.

**Lokalplan:**

Lokalplanen fastlægger, at planområdet må anvendes til biogasanlæg med dertilhørende bygninger og tekniske anlæg, herunder tanke, skorstene, fakler, fyringsanlæg, teknikbygninger, BMR-station, gasledning mv. samt rørforbundne eller procesrelaterede aktiviteter i tilknytning til biogasproduktion.

Lokalplanen udlægger et byggefelt, hvor al bebyggelse og volde skal placeres indenfor. I eller omkring byggefeltet må der opsættes trådhegn, og der skal etablereres afskærmende beplantning i form af beplantningsbælter.

Da planområdet er skrånende, måles bygningshøjder over terræn efter fastlagt niveauplan. Bygninger må ikke overstige 17 meter, og tanke og rensekolonner må ikke overstige 30 meter. Mindre bygningsdele og tekniske installationer indgår i de fastsatte maksimale højder. Der etableres nedgravede tankgårde.

Planen fastsætter bestemmelser om facade- og tagmaterialer samt farver, og at alle transformator-, teknikbygninger mv., farve og udtryksmæssigt skal fremstå ensartede. Der må opsættes solceller på tagflader.

Planen giver ligeledes mulighed for at etablere bassiner og nedsivningsanlæg til håndtering af overfladevand og drænvand.

**Kommuneplantillæg:**

Kommuneplantillægget danner plangrundlaget for lokalplanen. Kommuneplantillægget udlægger en ny kommuneplanramme til tekniske anlæg (biogasanlæg), opdaterer retningslinje 8.2.1 om biogasanlæg, og indsætter en ny retningslinje 6.6.2.1 om risikovirksomheder.

Retningslinjen er indsat, da emnerne ikke er omtalt i kommuneplanen, og der planlægges for et biogasanlæg, der vil blive omfattet at Risikobekendtgørelsen.

**Miljøvurdering:**

Der er udarbejdet en miljørapport, der miljøvurderer plangrundlaget. Da det konkrete projekt inkl. gasledning til måle- og reguleringsstationen ved [adresse] er omfattet af krav om miljøvurdering, er der ligeledes udarbejdet en miljøkonsekvensrapport. Miljørapporten og miljøkonsekvensrapporten er sammenskrevet i en miljøvurderingsrapport, der er vedhæftet som bilag, sammen med et notat, hvor nogle af pointerne er fremhævet.

Miljøvurderingsrapporten betyder de emner, som fremgår af Tønder Kommunes afgrænsningsnotat. Her er input fra borgere og interessenter i høringsperioden for afgrænsningsnotatet indarbejdet. Høringen blev afholdt i perioden 18. juli 2023 - 25. august 2023.

**§25 tilladelsen**

Forvaltningen har udarbejdet et udkast til §25 tilladelsen, der er vedhæftet sagsfremstillingen til orientering.

Nærværende projekt kræver udover en §25 tilladelse ligeledes en miljøgodkendelse. Miljøgodkendelsen rangerer over §25-tilladelsen, og der vil derfor kun fremgå vilkår i §25-tilladelsen, som ikke kan administreres i miljøgodkendelsen.

Den offentlig høring af lokalplanen, kommuneplantillæg, miljøvurderingsrapporten, §25-tilladelsen og miljøgodkendelsen, har ikke givet anledning til yderligere vilkår.

**Miljøgodkendelsen**

Forvaltningen har udarbejdet et udkast til miljøgodkendelse til biogasanlægget. I miljøgodkendelsen stilles vilkår til driften af anlægget, blandt andet i forhold til støj, lugt og udledninger.

Den offentlig høring af lokalplanen, kommuneplantillæg, miljøvurderingsrapporten, §25-tilladelsen og miljøgodkendelsen, har ikke givet anledning til yderligere vilkår.

**Udbygningsaftale:**

Gennem hele planlægningsfasen har Nature Energy foreslået, at projektet skulle bekoste de nødvendige infrastrukturforbedringer på [adresse], som lovgivningen giver mulighed for, og som knytter sig direkte til anlægget. Nature Energy har på frivillig basis opfordret til, at der udarbejdes en udbygningsaftale med ophæng i planlovens §21b.

Udkast til udbygningsaftale findes vedlagt som bilag.

**Offentlig 8-ugers høring:**

I perioden 1. april 2025 til den 27. maj 2025 er der afholdt offentlig høring af henholdsvis lokalplanen, kommuneplantillægget, miljøvurderingsrapporten, §25 tilladelsen og miljøgodkendelsen. Der er i perioden også afholdt borgermøde den 19. maj i [adresse].

Høringen har givet anledning til, at der er indsendt 54 høringssvar. Høringssvarene omfatter flere temaer relateret til de føromtalte dokumenter, samt øvrige temaer relateret til sagen.

Følgende temaer er identificeret i høringssvarene:

* Trafiksikkerhed
* Lugtgener
* Støjforurening
* Forringelse af vejenes tilstand
* Forværring af afvandingsproblemer
* Mangel på landbrugsjord
* Bekymring for grundvandssænkning
* Bekymring for tilbageholdelse af gylle ved uheld
* Bekymring for fugle og odder
* Bekymring for PFAS og gasudslip
* Placering i økologisk forbindelse
* Bekymring for afstand til beskyttet vandløb
* Påvirkning af landskabsværdier
* Bekymring om sikkerhed/sundhed
* Smittefare
* Overholdelse af emissionsgrænseværdier
* Fald i turisme
* Livskvalitet og forringelse af levevilkår
* Bygningsskader
* Værditab på boliger

Ingen af de indsendte bemærkninger giver anledning til ændringer i lokalplanen eller kommuneplantillægget eller nye vilkår i §25 tilladelsen eller miljøgodkendelsen.

### Lovgrundlag

Planloven

Miljøvurderingsloven

Miljøbeskyttelsesloven

### Indstilling Fagchefen for Klima, Plan og Udvikling indstiller,

at Kommuneplantillæg nr. 147-350 godkendes, og

at indstillingen videresendes til Økonomiudvalget og Kommunalbestyrelsen.

**Beslutning Klima-, Vækst- og Udviklingsudvalget, den 11. august 2025, pkt. 9:**

Udvalget kan ikke anbefale en godkendelse.

Jarl Clausen deltog ikke i mødet.

**Fagchefen for Klima, Plan og Udvikling indstiller,**

at miljøgodkendelsen tages til orientering,

at lokalplan nr. 181-350 godkendes, og

at indstillingen videresendes til Økonomiudvalget og Kommunalbestyrelsen.

**Beslutning Teknik- og Miljøudvalget, den 12. august 2025, pkt. 11:**

Udvalget kan ikke følge indstillingen.

**Beslutning Økonomiudvalget, den 21. august 2025, pkt. 20:**

Henvendelse fra Nature Energy modtaget den 20. august 2025 tilføjes til sagen.

Indstillingen kan ikke anbefales.

### Beslutning

Indstillingen ikke godkendt efter afstemning med stemmerne 30 imod.

Øyvind Overgaard (V) deltog ikke i mødet.